ተመድ በሱዳን የሚገኙ ስደተኞች ለመመለስ የኢትዮጵያ መንግስት የሚያደርገውን ጥረት እንደሚደግፍ ገለጸ
የተባበሩት መንግስታት ድርጅት (ተመድ) በሱዳን የሚገኙ ኢትዮጵያውያን ስደተኞን ለመመለስ የኢትዮጵያ መንግስት የሚያደርገውን ጥረት እንደሚደግፍ ገለጸ።የተመድ የስደተኞች ጉዳይ ከፍተኛ ኮሚሽነር ፍሊፕ ግራንዲ ከሲኤንኤን ጋር በሱዳን የሚገኙ ኢትዮጵያውያንን በተመለከተ ቆይታ አድርገዋል።ኮሚሽነሩ በሱዳን የስደተኞች መጠለያ ጣቢያ በመገኘት ያለውን እንቅስቃሴ ተመልክተዋል።ከሲኤንኤን ጋር በነበራቸው ቆይታ እንደገለጹት፤ የኢትዮጵያ መንግስት ስደተኞችን በማስተናገድ ረገድ አዎንታዊና የሚደነቅ ታሪክ አለው።በነበረው የህግ ማስከበር ዘመቻ ወቅት በርካታ ኢትዮጵያውያን ድንበር አቋርጠው ሱዳን መግባታቸውን አስታውሰው፤ በጉዟቸው በየትኛውም ግጭት ወቅት እንደሚደረገው በየቦታው ኬላዎች እንደነበሩ ገልጸዋል።የነበረው ውጥረት በአሁኑ ወቅት በምዕራብ ኢትዮጵያ ወደመረጋጋት እየተመለሰ በመሆኑ ቀደም ሲል ከነበረው የስደተኛ ቁጥር አንጻር እየቀነሰ መምጣቱን ተናግረዋል።የኢትዮጵያ መንግስት ቀውሱን በመሸሽ የተሰደዱትን ዜጎቹን ለመመለስ እየሰራ እንደሚገኝ ጠቅሰው፤ ተመድ የመመለስ ጥረቱን እንደሚደግፍ አስታውቀዋል።የተሰደዱት ሰዎች አብዛኛዎቹ አርሶ አደሮች በመሆናቸውና ወቅቱ የምርት መሰብሰቢያ መሆኑ ከፍተኛ ችግር ውስጥ ሊወድቁ እንደሚችሉም ገልጸዋል።“ስደተኞቹ ወደ አገራቸው እንዲመለሱ የኢትዮጵያ መንግስት ምቹ ሁኔታ ለመፍጠር የሚያደርገውን ጥረት እናግዛለን” ብለዋል።ምንጭ- ኢዜአ